Ρίχαρντ Άσμαν

Ο **Ρίχαρντ Άσμαν** (, 13 Απριλίου 1845 – 28 Μαΐου 1918) ήταν Γερμανός μετεωρολόγος και ιατρός, που γεννήθηκε στο Μαγδεμβούργο. Συνεισέφερε κυρίως στις έρευνες της γήινης ατμόσφαιρας σε μεγάλα ύψη, πρωτοπορώντας στην ερευνητική αεροναυπηγική, ενώ θεωρείται ένας από τους θεμελιωτές των επιστημών της ατμόσφαιρας. 

Το 1868 απεφοίτησε ως ιατρός στο Βερολίνο και από το 1870 έως το 1879 άσκησε την ιατρική ως παθολόγος στο Μπατ Φραϊενβάλντε. Το 1879 επέστρεψε στο Μαγδεμβούργο, εξακολουθώντας να εργάζεται ως ιατρός, αλλά το 1885 πήρε διδακτορικό από το Πανεπιστήμιο του Χάλλε και στη συνέχεια έγινε επιστημονικός υπάλληλος του Βασιλικού Μετεωρολογικού Ινστιτούτου στο Γκρυνάου του Βερολίνου. Από το 1905 έως το 1914 ο Άσμαν ήταν διευθυντής του πρωσικού Βασιλικού Αεροναυτικού Παρατηρητηρίου στο Λίντενμπεργκ και κατόπιν έγινε επίτιμος καθηγητής στο Πανεπιστήμιο του Γκίσεν.

left|thumb|Τριπλό ψυχρόμετρο πνοής τύπου Άσμαν (προ του 1900)
Από το 1887 έως το 1892, από κοινού με τον σχεδιαστή αεροπλοίων Ρούντολφ Χανς Μπαρτς φον Ζίγκσφελντ (*Rudolf Hans Bartsch von Sigsfeld*, 1861-1902), ανέπτυξαν ένα ψυχρόμετρο για την ακριβή μέτρηση της ατμοσφαιρικής υγρασίας και θερμοκρασίας. Αυτό υπήρξε το πρώτο όργανο που ήταν ικανό να παρέχει αξιόπιστες μετρήσεις της θερμοκρασίας από αερόστατα μεγάλου υψομέτρου, καθώς μπορούσε να προστατεύεται από την ηλιακή ακτινοβολία. Η τεχνική εφαρμογή και παραγωγή αυτής της συσκευής έγινε στο εργοστάσιο του Ρούντολφ Φούες.

Από το 1888 έως το 1899 ο Άσμαν ήταν μέλος της *Verein zur Förderung der Luftschifffahrt*, με την οποία οργάνωσε πτήσεις επιστημονικών αεροστάτων προκειμένου να μελετήσει τη δομή της ατμόσφαιρας. Από τις έρευνες αυτές αποκτήθηκαν πολύτιμα στοιχεία σχετικώς με τη διαστρωμάτωση της τροπόσφαιρας. Εκτός αυτού, ο Άσμαν εκλαΐκευσε τον κλάδο της μετεωρολογίας, διαδραματίζοντας σημαντικό ρόλο στη συγγραφή άρθρων και την επιμέλεια επιστημονικών εφημερίδων και εκλαϊκευμένων περιοδικών στη διάρκεια της σταδιοδρομίας του. Από το 1884 μέχρι τον θάνατό του εξέδιδε το εκλαϊκευμένο μηνιαίο περιοδικό *Das Wetter* (= «Ο καιρός»). 

Μαζί με τον Λεόν Τεϊσερέν ντε Μπορ (1855-1913) ο Άσμαν πιστώνεται την ανακάλυψη της στρατόσφαιρας, καθώς αμφότεροι ανεκοίνωσαν την ανακάλυψή τους την ίδια χρονική περίοδο  το 1902.

Το 1903 ο Άσμαν βραβεύθηκε μαζί με τον μετεωρολόγο Άρτουρ Μπέρσον (1859-1942) με το Μετάλλιο Buys Ballot από τη Βασιλική Ακαδημία Τεχνών και Επιστημών της Ολλανδίας. Ο Ρίχαρντ Άσμαν πέθανε στο Γκίσεν σε ηλικία 73 ετών.

## Επιλεγμένη εργογραφία
* * Der Einfluß der Gebirge auf das Klima von Mitteldeutschland*, 1886 (= «η επίδραση των ορέων επί του κλίματος της κεντρικής Γερμανίας»)
* *Das Aspirations-Psychrometer. Ein Apparat zur Bestimmung der wahren Temperatur und Feuchtigkeit der Luft* (επιμ.), 1892 (= «το ψυχρόμετρο πνοής: μία συσκευή για τον προσδιορισμό της αληθούς θερμοκρασίας και υγρασίας του αέρα»)
* *Wissenschaftliche Luftfahrten, ausgeführt vom Deutschen Verein zur Förderung der Luftfahrt in Berlin*, (τρεις τόμοι, συν-επιμέλεια με τον Άρτουρ Μπέρσον), 1899-1900 (= «επιστημονικά ταξίδια στην ατμόσφαιρα, διοργανωμένα από τη Γερμανική Ένωση για την Προαγωγή της Αεροπορίας στο Βερολίνο»)
* *Beiträge zur Erforschung der Atmosphäre mittels des Luftballons*, 1900 (= «συνεισφορές στη μελέτη της ατμοσφαίρας με χρήση αεροστάτων»)
* *Die modernen Methoden zur Erforschung der Atmosphäre mittels des Luftballons und Drachen*, 1901 (= «οι σύγχρονες μέθοδοι για τη μελέτη της ατμοσφαίρας με χρήση αεροστάτων και χαρταετών»)
* «Über die Existenz eines wärmeren Luftstromes in der Höhe von 10 bis 15 km», στο *Sitzungsberichte der Königlich-Preußischen Akademie der Wissenschaften zu Berlin* (Sitzung der physikalisch-mathematischen Klasse, τόμ. 1, Μάιος 1902), τόμ. 24, 1902, σσ. 1-10 (= «επί της υπάρξεως ενός θερμού ρεύματος αέρα σε ύψη από 10 έως 15 km»)

## Παραπομπές


## Πηγές
* Το λήμμα «Άσσμαν Ριχάρδος» στη *Νέα Ελληνική Εγκυκλοπαίδεια* «Χάρη Πάτση», τόμος 7, σελ. 112

Κατηγορία:Γερμανοί μετεωρολόγοι